Ենթադրվում է, որ այս ապրում-փորձառությունները, մնացյալի պես, ենթակա են իրացման, ասել Է թե պիտի վաճառվեն հնարավորին չափ մեծ քանակությամբ։ Առանց վարանելու կարելի Է հաստատել, որ կամաց-կամաց դրանք գրավել և հետզհետե ավելի զգալի տեղ են գրավելու շուկայում։ Խոսքն այս դեպքում վերաբերում Է նոր բնույթի սպառման զգացմունքների և զգացողությունների իրացմանը, որոնց ծավալն, ի դեպ, երբևէ այդքան լայնածավալ չի եղել։ Պատմական ժամանակաշրջանների սկզբից ի վեր արվեստագիտական, հոգևոր, սեռական, ընտանեկան, պատերազմական զգացմունքներն ու զգացողությունները մարդկային կյանքի բաղկացուցիչ մասն են կազմել, անկախ դրանց ընկալման անհատական, թե ընդհանրական կերպից։ Այս շրջանակներում արձանագրված նորույթը թարգմանվում է դրանց զանգվածային տնտեսական շահագործմամբ և ինչու ոչ՝ պահանջարկի հնարավոր բոլոր միջոցները գործադրելու շնորհիվ՝ ասել է թե վաճառքի անհրաժեշտությամբ։ Սա է համակարգի դաժան ու անողոք օրենքը։ Սույն համակարգը շարժման շրջապտույտի մեջ է առել ոչ միայն ինժեներներին, տեխնիկներին, ադմինիստրատորներին ու ֆինանսիստներին, այլև հոգեբաններին ու սոցիոլոգներին։